薛陽陶觱篥歌
作者：羅隱
朝代：唐

paragraphs: 平泉上相東征日，曾爲陽陶歌觱篥。
烏江太守會稽侯，相次三篇皆俊逸。
橋山殯葬衣冠後，金印蒼黃南去疾。
龍樓冷落夏口寒，從此風流爲廢物。
人間至藝難得主，懷抱差池恨星律。
邗溝僕射戎政閑，試渡瓜洲吐伊鬱。
西風九月草樹秋，萬喧沈寂登高樓。
左篁揭指徵羽吼，煬帝起坐淮王愁。
高飄咽滅出滯氣，下感知己時橫流。
穿空激遠不可遏，髣髴似向伊水頭。
伊水林泉今已矣，因取遺編認前事。
武宗皇帝御宇時，四海恬然知所自。
掃除桀黠似提箒，制壓羣豪若穿鼻。
九鼎調和各有門，謝安空儉真兒戲。
功高近代竟誰知，藝小似君猶不棄。
勿惜喑嗚更一吹，與君共下難逢淚。